Kkooti enkulu mu Kampala wansi w'omulamuzi Yasin Nyanzi, eyimbudde omusomesa omutendeke ku yunivasite e Makerere, Prof. Christopher Bakuneta, kakalu ka kkooti ka kakade 1 ez'obuliwo n'obukadde 5 ezitali zabuliwo eri abantu abamweyimiridde.
Omulamuzi Nyazi era alagidde Prof Bakuneta okuwaayo passport era atekeddwa okweyanjula mu kkooti omulundi gumu buli mwezi n'okutandiika nga 15 omwezi ogwa Novemba.
Omulamuzi Nyanzi bw'abadde awa ensala ye okuyimbula Prof, agambye nti omuwala Vanesha Ntegesa agambibwa okusobezebwako, yawandikidde ssaabawabi wa gavumenti nga bwakooye omusango era ng'asaba gusazibwemu.
Mungeri y'emu omuwala Ntegesa agamba nti Prof Bakuneta yali mukwano gwe nnyo nga ekiseera ky'amaze mu kkomera aboneredde nga ne mukyala we, sako n'abaana bamusabye okumusonyiwa.
Omuwala Ntegesa era agamba nti Poliisi yakyusa omusango, Prof Bakuneta ne bamugulako ogw'okumukwata, ekitaliyo.
Prof Bakuneta ayogerwako, asomesa mu Department ya Natural Sciences yakwatibwa ku bigambibwa nti nga 24, ogwokusatu, gunno gwenyini omwaka, yasoberera omuyizi Ntegesa myaka 22 gwe yali asomesa ku Yunivasite e Makerere mu galagi mwe yali asula mu bitundu bye Kawempe, okumutusaako ogw'obulisa maanyi.
lug_Latn lug_Latn lug_Latn lug_Latn lug_Latn lug_Latn